Oʻzbekiston davlat jahon tillari universitetining moddiy-texnika bazasini yanada rivojlantirish chora-tadbirlari toʻgʻrisida
(resolution, 2024-05-07)

Oʻzbekiston Respublikasi Prezidentining “Oʻzbekiston davlat jahon tillari universiteti faoliyatini takomillashtirish chora-tadbirlari toʻgʻrisida” 2013-yil 23-maydagi PQ-1971-son qarorini bajarish yuzasidan, shuningdek Oʻzbekiston davlat jahon tillari universitetining moddiy-texnika bazasini mustahkamlash va modernizatsiya qilish maqsadida Vazirlar Mahkamasi qaror qiladi: 1. Oʻzbekiston davlat jahon tillari universitetining moddiy-texnika bazasini mustahkamlash va kengaytirish tadbirlari 1-ilovaga muvofiq tasdiqlansin. 2. Oʻzbekiston davlat jahon tillari universiteti (keyingi oʻrinlarda Universitet deb ataladi) obyektlarini qurish va rekonstruksiya qilish boʻyicha quyidagilar: Oʻzbekiston Respublikasi Oliy va oʻrta maxsus taʼlim vazirligining “Yagona buyurtmachi xizmati” injiniring kompaniyasi — buyurtmachi etib; “Oʻzogʻirsanoatloyiha” aksiyadorlik jamiyati — bosh loyihalash tashkiloti etib belgilanganligi maʼlumot uchun qabul qilinsin. Quyidagilar bosh pudrat tashkilotlari etib belgilansin: “Qurilish birlashmasi” aksiyadorlik jamiyati — Toshkent shahri, Uchtepa tumani, G9A, Kichik halqa yoʻli koʻchasi, 21 va 21a-uylar manzillaridagi; Uchtepa tumani, 25-mavze, Katta Xirmontepa koʻchasi bilan Shirin koʻchasi kesishgan joydagi boʻsh yer uchastkasidagi binolarni qurish va rekonstruksiya qilish boʻyicha; “BITI-PRODUCTION” qoʻshma korxonasi — Toshkent shahri, Uchtepa tumani, Zakovat koʻchasi, 4-uy manzilidagi binolarni rekonstruksiya qilish va mukammal taʼmirlash boʻyicha; “Shodmonov” masʼuliyati cheklangan jamiyat — Toshkent shahri, Uchtepa tumani, G9A mavzesi, 26, 26a va 26b-uylar manzillaridagi binolarni rekonstruksiya qilish va mukammal taʼmirlash boʻyicha. 3. Oʻzbekiston Respublikasi Oliy va oʻrta maxsus taʼlim vazirligiga Universitet obyektlarini qurish va rekonstruksiya qilishni loyiha-smeta hujjatlarini parallel ravishda ishlab chiqqan holda amalga oshirishga istisno tariqasida ruxsat etilsin. 4. Bosh loyihalash tashkiloti: buyurtmachi bilan birgalikda 2013-yil 31-dekabrgacha Universitet binosini qurish boʻyicha loyiha-smeta hujjatlari ishlab chiqilishini; rekonstruksiya qilinayotgan binolar va inshootlarning qurilish konstruksiyalari texnik va instrumental tekshiruvdan oʻtkazilishini taʼminlasin. 5. Oʻzbekiston Respublikasi Iqtisodiyot vazirligi Moliya vazirligi bilan birgalikda, tasdiqlangan smeta-loyiha hujjatlari asosida Oʻzbekiston Respublikasi Moliya vazirligi huzuridagi Oliy taʼlim muassasalarining moddiy-texnika bazasini rivojlantirish jamgʻarmasi (keyingi oʻrinlarda Jamgʻarma deb ataladi) mablagʻlari hisobiga 2013—2016-yillarda Universitetning moddiy-texnika bazasini mustahkamlash va kengaytirish tadbirlarining moliyalashtirilishini taʼminlasin. 6. Oʻzbekiston Respublikasi Iqtisodiyot vazirligi, “Oʻzqurilishmateriallari” aksiyadorlik kompaniyasi, “Oʻzmetkombinat” aksiyadorlik jamiyati, buyurtmachi va loyihalash tashkilotining asoslangan hisob-kitoblariga binoan, toʻgʻridan-toʻgʻri shartnomalar asosida, tartibga solib boriladigan narxlar boʻyicha Universitet obyektlarini qurish, rekonstruksiya qilish va hududlarini obodonlashtirish uchun sement va metall prokati ajratilishini taʼminlasinlar. 7. Oʻzbekiston Respublikasi “Davarxitektqurilish” qoʻmitasi loyiha-smeta hujjatlarini ekspertizadan oʻtkazishni va qurilish-montaj ishlarini bajarish sifati yuzasidan davlat arxitektura-qurilish nazoratini taʼminlasin. 8. Belgilab qoʻyilsinki, Universitet binolari va inshootlarini oʻquv-laboratoriya asbob-uskunalari, kompyuter va multimediy texnikasi, inventar va mebellarning asosiy turlari bilan jihozlash belgilangan normativlarga muvofiq, qurilish-rekonstruksiya ishlarining tegishli bosqichlari tugallanishiga koʻra, ularni sotib olish xarajatlarini loyiha-smeta hujjatlariga kiritish yoʻli bilan amalga oshiriladi. 9. Oʻzbekiston Respublikasi Moliya vazirligi 2013-yilda Jamgʻarma mablagʻlari hisobidan Universitetga 2-ilovaga muvofiq eng zarur zamonaviy kompyuter texnikasi va multimediy vositalari bilan jihozlash uchun budjet mablagʻlari ajratsin. Universitetga 2013-yilda, eng yaxshi takliflarni tanlov boʻyicha tanlab olish yoʻli bilan, tender savdolari oʻtkazmasdan zarur kompyuter asbob-uskunalari va oʻqitishning multimediy vositalarini sotib olishga istisno tariqasida ruxsat etilsin. 10. Oʻzbekiston Respublikasi Oliy va oʻrta maxsus taʼlim vazirligi hamda Xususiylashtirish, monopoliyadan chiqarish va raqobatni rivojlantirish davlat qoʻmitasining Toshkent shahri, Navoiy koʻchasi, 48-uy manzilida joylashgan Universitet binolari va inshootlarini tezkor boshqarish huquqi bilan, Toshkent shahar hokimligiga bepul berish toʻgʻrisidagi taklifi qabul qilinsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin.